
Narva jõeäärse promenaadi ehitusprojekti keskkonnamõju hindamise algatamine

1. ASJAOLUD JA MENETLUSE KÄIK
Narva Linnavolikogu 06.03.2008 a. otsusega nr. 57 on kinnitatud projekteerimistingimused Narva jõeäärse promenaadi väljaehitamiseks. Projekti koostamise eesmärgiks on Narva jõeäärse promenaadi väljaehitamine alates Narva Sadamast kuni kindluste kompleksini. Planeeritava ala pindala on ca 1 ha, mõjude uurimise ala on suurem.

Narva jõeäärse promenaadi ehitusprojekti keskkonnamõju hindamise algataja on Narva Linna Arenduse ja Ökonoomika Amet, aadress on Peetri plats 3-7, 20308 Narva, tel. 35 99040, e-post: areng@narva.ee. Ehitusprojekti koostaja on Inseneribüroo Urmas Nugin OÜ, aadress on Turu 30, Tartu 51014, tel. 7303735, e-post: ajarvet@ut.ee. Otsustaja on Narva Linnavolikogu, aadress on Peetri plats 1, 20308 Narva, tel. 35 99032.
Narva jõe alamjooks alates Narva linnas olevast raudteesillast kuni suubumiseni Narva lahte kuulub Natura 2000 alade hulka. Natura 2000 ala on ainult jõeosa ega ulatu kaldale. Juhul kui kaldal planeeritakse tegevust, millega võib kaasneda oluline keskkonnamõju, tuleb läbi viia keskkonnamõju hindamine vastavalt keskkonnamõju hindamise ja keskkonnajuhtimissüsteemi seaduses ettenähtud korrale. Keskkonnamõju on oluline, kui see võib eeldatavalt ületada tegevuskoha keskkonnataluvust, põhjustada keskkonnas pöördumatuid muutusi või seada ohtu inimese tervise ja heaolu, kultuuripärandi või vara. Narva jõeäärse promenaadi väljaehitamisega kavandatavad tegevused ei too eeldatavalt kaasa olulist keskkonnamõju. 

Keskkonnamõju hindamise eesmärgiks on tagada projekti vastavus säästva arengu põhimõtetele, selgitada välja projekti realiseerimisega kaasneda võivad keskkonnamõjud ning välja töötada planeeritavat tegevust leevendavad meetmed.
2. ÕIGUSLIKUD JÄRELDUSED

2.1. Vastavalt Keskkonnamõju hindamise ja keskkonnajuhtimissüsteemi seaduse § 3 lõikele 2 keskkonnamõju hinnatakse, kui kavandatakse tegevust, mis võib üksi või koostoimes teiste tegevustega eeldatavalt oluliselt mõjutada Natura 2000 võrgustiku ala.

2.2. Vastavalt Keskkonnamõju hindamise ja keskkonnajuhtimissüsteemi seaduse § 11 lõikele 8 keskkonnamõju hindamise algatamise või algatamata jätmise otsuses peavad olema: 1) otsustaja nimi ja kontaktandmed; 2) kavandatava tegevuse nimetus ja eesmärk; 3) kavandatava tegevuse keskkonnamõju hindamise algatamise või algatamata jätmise põhjendus;

2.3. Vastavalt Keskkonnamõju hindamise ja keskkonnajuhtimissüsteemi seaduse § 12 lg 1 p. 1 otsustaja teatab kavandatava tegevuse keskkonnamõju hindamise algatamisest liht- või tähtkirjaga menetlusosalistele ja arendaja kulul ametlikus väljaandes Ametlikud Teadaanded 14 päeva jooksul keskkonnamõju hindamise algatamise otsuse tegemisest arvates.

2.4. Narva Linnavolikogu 06.03.2008 a. otsuse nr. 57 alusel „Projekteerimistingimuste määramine( Narva jõeäärse promenaadi väljaehitamine)”
3. OTSUS

3.1. Algatada Narva jõeäärse promenaadi ehitusprojekti keskkonnamõju hindamine;

3.2. Narva jõeäärse promenaadi ehitusprojekti keskkonnamõju hindamise algatamise otsusega saab tutvuda Narva Linnavalitsuse Arhitektuuri- ja Linnaplaneerimise Ametis vastuvõtuaegadel- esmaspäeviti kell 13.00-17.00; kolmapäeviti 10.00-12.00 ja 13.00-17.00;
3.3. Arhitektuuri- ja Linnaplaneerimise Ametil tuleb korraldada keskkonnamõju hindamise algatamise otsuse avaldamine 14 päeva jooksul otsuse tegemisest ametlikes väljaannetes Ametlikud Teadaanded ja ajalehes, milles Narva linn avaldab oma ametlikke teateid.
4. RAKENDUSSÄTTED

4.1. Otsus on võimalik vaidlustada Tartu Halduskohtu Jõhvi Kohtumajas 30 päeva jooksul arvates korralduse teatavakstegemisest.
4.2. Otsus jõustub teatavaks tegemisest.

